SA’ner se oorskot op pad terug van HawaiiLindani en Lindsay Myeni op hulle troudag. (Foto: Facebook) Die lyk van die Suid-Afrikaner wat onlangs deur polisie in Hawaii doodgeskiet is, sal na verwagting Vrydag in Suid-Afrika aankom. Maroela Media het vroeër berig dat Lindani Myeni (29), ’n oudinwoner en -rugbyspeler van KwaZulu-Natal, op Woensdag 14 April ná ’n konfrontasie met polisiebeamptes in Honolulu geskiet en later in die hospitaal dood is. Maroela Media het ook berig dat Sihle Zikalala, premier van KwaZulu-Natal, Myeni se familie ondersteun en help om sy oorskot na Suid-Afrika terug te bring. Die familie het sedert die voorval ’n klag van onregmatige dood teen die polisie in Hawaii ingedien. Volgens Zikalala sal Myeni se liggaam die VSA op Dinsdag 27 April verlaat en teen Vrydag 30 April in Suid-Afrika wees. Begrafnisreëlings sal glo later bekend gemaak word. “Ons waardeer die ondersteuning wat die departement van internasionale betrekkinge en samewerking deur die konsul-generaal in die VSA aan die Myeni-familie en ons as regering bied,” het Zikalala gesê.